Amptenaar oor watermeters vasgetrek | Netwerk24
Deur Cara-Lee Dorfling 25 April 2019 16:42
Saveriano Stephens (26), ’n amptenaar van die Nelson Mandelabaai-metro-munisipaliteit se waterdepartement, het Woensdag op ’n aanklag van die besit van vermoedelik gesteelde eiendom in die landdroshof in New Brighton verskyn.
Stephens is Dinsdag in hegtenis geneem nadat lede van die polisie se bom-eenheid hom glo vroeër die dag by ’n skrootmetaal-onderneming betrap het.
Kol. Priscilla Naidu, polisiewoordvoerder, sê die polisie het omstreeks 12:00 in Cresswell-weg, Sydenham, patrolliewerk gedoen toe hulle ’n munisipale voertuig naby die skrootmetaal-onderneming sien stilhou.
Die munisipaliteit veroordeel enige vorm van diefstal, maar soveel te meer wanneer items gesteel word wat vir die dienslewering aan die inwoners bestem was.
Mthubanzi Mniki, munisipale woordvoerder
“ ’n Man, wat twee sakke dra, het uitgeklim en die perseel binnegegaan. Die polisie het hom agtervolg. Terwyl hulle navraag gedoen het, het hulle die sak op die vloer gesien. Die munisipale werker het die gebou haastig verlaat,” sê Naidu.
By verdere ondersoek het die polisie 60 splinternuwe watermeters met ’n waarde van sowat R35 000 in die sakke aangetref.
Verdere ondersoekwerk het die polisie na die munisipale kantoor in Kabegapark gelei, waar Stephens uitgeken is.
Volgens Naidu het die bestuurder die watermeters as die munisipale waterdepartement se eiendom uitgeken.
Stephens is Woensdag op borgtog van R300 vrygelaat. Die saak is tot 14 Junie uitgestel.
Naidu sê verdere aanklagte, asook die moontlike inhegtenisneming van nog munisipale werkers, kan binnekort volg.
Mthubanzi Mniki, munisipale woordvoerder, het Donderdag in reaksie op die voorval gesê die munisipaliteit sal sy eie interne ondersoek na die beweerde voorval en betrokke man hou.
“Die munisipaliteit veroordeel enige vorm van diefstal, maar soveel te meer wanneer items gesteel word wat vir die dienslewering aan die inwoners bestem was.
“In dié stadium versamel ons steeds inligting in die betrokke saak. Ná ons interne ondersoek sal dissiplinêre stappe gedoen word, indien nodig,” sê Mniki.
Meer oor: Nelson Mandelabaai-Metro | Saveriano Stephens | Port Elizabeth | Munisipale Amptenaar | Gesteelde Watermeters